《和杨龟山此日不再得韵》
明代·陈献章

能饥谋艺稷，冒寒思植桑。少年负奇气，万丈磨青苍。

梦寐见古人，慨然悲流光。吾道有宗主，千秋朱紫阳。

说敬不离口，示我入德方。义利分两途，析之极毫芒。

圣学信匪难，要在用心臧。善端日培养，庶免物欲戕。

道德乃膏腴，文辞固秕糠。俯仰天地间，此身何昂藏。

胡能追轶驾，但能漱馀芳。持此木钻柔，其如磐石刚。

中夜揽衣起，沉吟独徬徨。圣途万里馀，发短心苦长。

及此岁未暮，驱车适康庄。行远必自迩，育德贵含章。

迩来十六载，灭迹声利场。闭门事探讨，蜕俗如驱羊。

隐几一室内，兀兀同坐忘。那知颠沛中，此志竟莫强。

譬如济巨川，中道夺我航。顾兹一身小，所系乃纲常。

枢纽在方寸，操舍决存亡。胡为谩役役，斲丧良可伤。

愿言各努力，大海终回狂。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。